Document ID: 32014R0945

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 945/2014 ΤΗΣ ΕΠΙΤΡΟΠΉΣ της 4ης Σεπτεμβρίου 2014 για τον καθορισμό εκτελεστικών τεχνικών προτύπων όσον αφορά συναφείς κατάλληλα διαφοροποιημένους δείκτες σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 344 παράγραφος 1 τρίτο εδάφιο, Εκτιμώντας τα ακόλουθα: (1) Σύμφωνα με το άρθρο 344 παράγραφος 4 του κανονισμού (ΕΕ) αριθ. 575/2013, ο ειδικός κίνδυνος συμβολαίου μελλοντικής εκπλήρωσης σε δείκτη μετοχών, που θα αντιμετωπίζεται ως μεμονωμένη μετοχή σύμφωνα με το εν λόγω άρθρο, μπορεί να αγνοηθεί όταν ο σχετικός δείκτης μετοχών είναι διαπραγματεύσιμος σε χρηματιστήριο και αντιπροσωπεύει συναφή κατάλληλα διαφοροποιημένο δείκτη. (2) Όταν ένα διαπραγματεύσιμο σε χρηματιστήριο συμβόλαιο μελλοντικής εκπλήρωσης σε δείκτη μετοχών είναι επαρκώς διαφοροποιημένο, μπορεί να υποτεθεί ότι ο εν λόγω δείκτης μετοχών δεν αντιπροσωπεύει ειδικό κίνδυνο. Αυτό θεωρείται ότι συμβαίνει όταν ο δείκτης περιλαμβάνει τουλάχιστον 20 μετοχές, δεν υπάρχει ενιαία οντότητα που να αντιπροσωπεύει περισσότερο από το 25 % του συνολικού δείκτη και το 10 % των μεγαλύτερων μετοχών (στρογγυλοποίηση του αριθμού των μετοχών προς τον ανώτερο φυσικό αριθμό) αντιπροσωπεύουν λιγότερο από το 60 % του συνολικού δείκτη. Επιπλέον, ο δείκτης πρέπει να περιλαμβάνει μετοχές από τουλάχιστον μία εθνική αγορά, και οι μετοχές πρέπει να προέρχονται από τέσσερις τουλάχιστον κλάδους μεταξύ εκείνων του πετρελαίου και του φυσικού αερίου, των βασικών υλών, των βιομηχανικών υπηρεσιών, των καταναλωτικών αγαθών, της υγειονομικής περίθαλψης, των καταναλωτικών υπηρεσιών, των τηλεπικοινωνιών, των υπηρεσιών κοινής ωφελείας, των χρηματοδοτικών υπηρεσιών και της τεχνολογίας. (3) Δεδομένου ότι το άρθρο 344 παράγραφος 4 του κανονισμού (ΕΕ) αριθ. 575/2013 αναφέρεται σε «συναφείς» επιλέξιμους δείκτες, μόνον οι δείκτες μετοχών που είναι συναφείς για χρηματοπιστωτικά ιδρύματα της ΕΕ έχουν αξιολογηθεί σε σχέση με τα κριτήρια για τον εντοπισμό των επιλέξιμων δεικτών μετοχών. (4) Ο παρών κανονισμός βασίζεται στο σχέδιο εκτελεστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή. (5) Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις όσον αφορά το σχέδιο εκτελεστικών τεχνικών προτύπων στο οποίο βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Δείκτες μετοχών για τους σκοπούς του άρθρου 344 του κανονισμού (ΕΕ) αριθ. 575/2013 Ο κατάλογος των δεικτών μετοχών, για τους οποίους είναι δυνατή η αντιμετώπιση που ορίζεται στο άρθρο 344 παράγραφος 4 δεύτερη περίοδος του κανονισμού (ΕΕ) αριθ. 575/2013, παρατίθεται στο παράρτημα. Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Σεπτεμβρίου 2014.

Classification Labels:
1079
588
1076

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1076": "Χρηματοπιστωτικοί οργανισμοί"}

EuroVoc IDs (Original): 13
1804
929
1452
1630

EuroVoc IDs (Expanded): 13
1804
929
1452
1630

Dataset Source: meu

Split: test